Document ID: 32009R0748

KOMISIJAS REGULA (EK) Nr. 748/2009
(2009. gada 5. augusts)
par to gaisakuģu operatoru sarakstu, kuri 2006. gada 1. janvārī vai pēc minētā datuma ir veikuši Direktīvas 2003/87/EK I pielikumā uzskaitītās aviācijas darbības, katram gaisakuģa operatoram norādot administrējošo dalībvalsti
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 13. oktobra Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (1), un jo īpaši tās 18.a panta 3. punkta a) apakšpunktu,
tā kā:
(1)
Ar Direktīvu 2003/87/EK, kurā grozījumi veikti ar Direktīvu 2008/101/EK (2), aviācijas darbības iekļautas Kopienas siltumnīcas efektu izraisošo gāzu emisijas kvotu tirdzniecības sistēmā (turpmāk - “Kopienas sistēma”).
(2)
Lai samazinātu administratīvo slogu gaisakuģu operatoriem, Direktīvā 2003/87/EK noteikts, ka par katru gaisakuģu operatoru jāatbild vienai dalībvalstij. Direktīvas 2003/87/EK 18.a panta 1. un 2. punktā ietverti noteikumi, ar kuriem reglamentē katra gaisakuģu operatora iedalīšanu to administrējošajai dalībvalstij. Ar gaisakuģu operatoru un to administrējošo dalībvalstu sarakstu (turpmāk - “saraksts”) jānodrošina, ka katram operatoram ir zināms, kura dalībvalsts būs par to atbildīga, un ka dalībvalstīm ir skaidrs, kuru operatoru darbība tām jāregulē.
(3)
Veidojot minēto sarakstu, Komisija ņēma vērā apsvērumus, ko tā saņēma pēc gaisakuģu operatoru un to administrējošo dalībvalstu pagaidu saraksta publicēšanas 2009. gada 11. februārī. Saraksta pamatā ir dati, ko iesniegusi Eurocontrol, izmantojot lidojumu plānu reģistru (3).
(4)
Direktīvas 2003/87/EK prasības piemēro gaisakuģu operatoriem, kas definēti minētās direktīvas 3. panta o) punktā. Ietveršana Kopienas sistēmā ir saistīta tikai ar aviācijas darbības sniegumu, un ietveršana sarakstā nav obligāta. Tādēļ uz gaisakuģu operatoriem, kas veic Direktīvas 2003/87/EK I pielikumā minētās aviācijas darbības, attiecas Kopienas sistēma, neatkarīgi no tā, vai darbības laikā tie ir ietverti minētajā sarakstā. Tāpat gaisakuģu operatorus, kuri pārtrauc veikt aviācijas darbības, no Kopienas sistēmas izslēdz, tiklīdz tie pārtrauc veikt Direktīvas 2003/87/EK I pielikumā noteiktās aviācijas darbības, nevis tad, kad tos svītro no saraksta.
(5)
Sarakstā ir iekļauti visi tie gaisakuģu operatori, kuri ir veikuši atbilstošas aviācijas darbības 2006. gada 1. janvārī vai pēc minētā datuma un laikposmā līdz 2008. gada 31. decembrim. Tādējādi gaisakuģu operatori, kuri ir pilnībā vai uz pagaidu laiku pārstājuši veikt aviācijas darbības, varētu būt ietverti minētajā sarakstā. Tajā nav ņemts vērā tas, vai gaisakuģu operatori ir ietverti to Kopienas gaisa pārvadātāju sarakstā, kuriem drošības nolūkos, ir piemērots darbības aizliegums Kopienas teritorijā saskaņā ar Eiropas Parlamenta un Padomes 2005. gada 14. decembra Regulu (EK) Nr. 2111/2005 par darbības aizliegumam Kopienā pakļauto gaisa pārvadātāju Kopienas saraksta izveidi un gaisa transporta pasažieru informēšanu par apkalpojošā gaisa pārvadātāja identitāti un par Direktīvas 2004/36/EK 9. panta atcelšanu (4). Tādējādi šai regula nebūtu jāskar lēmumi, kurus pieņēmusi Komisija vai dalībvalstis saskaņā ar Regulu (EK) Nr. 2111/2005.
(6)
Katram sarakstā ietvertajam gaisakuģu operatoram jāpiešķir individuāls kods. Izmantojot individuālo kodu, jāspēj identificēt Kopienas sistēmas dalībniekus,
IR PIEŅĒMUSI ŠO REGULU.
1. pants
Šīs regulas pielikumā ir ietverts to gaisakuģu operatoru saraksts, kuri 2006. gada 1. janvārī vai pēc minētā datuma ir veikuši Direktīvas 2003/87/EK I pielikumā uzskaitītās aviācijas darbības, katram gaisakuģa operatoram norādot administrējošo dalībvalsti, kā minēts Direktīvas 2003/87/EK 18.a panta 3. punkta a) apakšpunktā.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 5. augusts

Labels: 10
8
18
20